**JAVNI RAZPIS**

**ZA SODELOVANJE NA FESTIVALU »SLOVENSKA POLKA IN VALČEK 2017«**

**PREDMET IN NAMEN JAVNEGA RAZPISA:**

Radiotelevizija Slovenija (Televizija Slovenija, Razvedrilni program) objavlja javni razpis za sodelovanje na festivalu »Slovenska polka in valček 2017«, ki bo potekal predvidoma 7. aprila 2017 v Podčetrtku. Festival oz. tekmovalni izbor bo potekal z neposrednim prenosom na Radioteleviziji Slovenija.

V besedilu javnega razpisa in dokumentaciji javnega razpisa uporabljeni izrazi, zapisani v moški slovnični obliki, so uporabljeni kot nevtralni za moški in za ženski spol.

**POGOJI SODELOVANJA:**

1. Na javni razpis se lahko prijavijo vsi avtorji (glasbe, besedila in/ali priredbe) ter izvajalci, ki izpolnjujejo v tem javnem razpisu določene pogoje (v nadaljnjem besedilu: prijavitelji). Prijavitelj kot pooblaščenec zastopa vse ostale avtorje in izvajalce pri prijavljeni skladbi in je odgovoren za kakovostno in pravočasno izvedbo vseh obveznosti, ki izhajajo iz razpisne dokumentacije. Izvajalci morajo biti na dan 7. 4. 2017 stari najmanj šestnajst (16) let.
2. Prijavljena skladba je lahko dolga največ tri minute in pol (3 minute in 30 sekund). Besedilo skladbe mora biti napisano v slovenskem jeziku, izvajalci pa jo morajo v tem jeziku tudi zapeti. Skladba mora biti izvirna (v celoti in v posameznih delih skladbe) in še ne priobčena javnosti na dan prijave na javni razpis. Skladba mora biti vokalno-instrumentalna. Skladba ne sme biti narejena s pomočjo elektronskih glasbil in računalniških programov in mora biti na prireditvi izvedena tako, kot je bila ob prijavi na javni razpis oddana prek spletnega obrazca Radiotelevizije Slovenija. Vsi izvajalci na festivalu »Slovenska polka in valček 2017« skladbe izvajajo v živo. Tehnično izvedbo nastopa zagotavlja izključno Radiotelevizija Slovenija.
3. Prijavitelj mora zagotavljati, da bo skladba, če bo izbrana za festival, premierno priobčena javnosti v okviru in za namene festivala »Slovenska polka in valček 2017« (snemanje promocijskega gradiva, drugo morebitno predstavitveno gradivo, izvedba na vajah, živa izvedba na festivalu ipd.). Skladbe, ki ne pridejo v ožji izbor za izvedbo na festivalu, so od obvestila Radiotelevizije Slovenija proste obveznosti do Radiotelevizije Slovenija po tem javnem razpisu in Radiotelevizija Slovenija ne pridobi na njih nobenih pravic.
4. Število skladb, s katerimi lahko posamezni avtorji in izvajalci sodelujejo na javnem razpisu, ni omejeno, vendar lahko izvajalci na festivalu nastopijo samo z eno skladbo.
5. S prijavo na ta javni razpis se prijavitelj (ter obenem vsi avtorji in izvajalci, v imenu katerih prijavitelj prijavlja skladbo) zavezuje, da je seznanjen z besedilom javnega razpisa in razpisne dokumentacije (prijavni obrazec z izjavami; pravila javnega razpisa) ter jih brez pridržkov sprejema. Razpisna dokumentacija, ki jo sestavlja prijavni obrazec z izjavami, ter pravila javnega razpisa, so sestavni del tega javnega razpisa.

**ODDAJA PRIJAV:**

Prijavitelji morajo v roku, ki ga določa ta javni razpis, prek spletnega obrazca na spletni strani www.rtvslo.si/spv naložiti:

* skenirano kopijo v celoti izpolnjenega in s strani prijavitelja podpisanega prijavnega obrazca, skupaj s podpisi vseh avtorjev, izvajalcev in založbe (prijavitelj mora pridobiti podpise vseh avtorjev, izvajalcev in založbe, ki jih navede na prijavnem obrazcu),
* izvod besedila skladbe,
* MP3 tonskega zapisa skladbe (končni posnetek z vokali),
* fotografijo izvajalca oz. izvajalcev,
* kratki življenjepis izvajalca oz. izvajalcev.

**OBRAVNAVA PRIJAV:**

Javni razpis je odprt za prijave od dneva objave pa do 19. 2. 2017. Upoštevane bodo vse popolne prijave, ki bodo naložene na spletnem obrazcu Radiotelevizije Slovenija do vključno **19. 2. 2017 do polnoči** in ki jih bodo vložile osebe , ki izpolnjujejo vse razpisne pogoje**.**

Prispele prijave bo ocenjevala petčlanska strokovna komisija, ki jo na predlog odgovornega urednika UPE Razvedrilni program Televizije Slovenija, ob predhodnem pisnem soglasju direktorice Televizije Slovenija, imenuje v.d. generalnega direktorja Radiotelevizije Slovenija. Poleg petih članov strokovne komisije se lahko imenuje še nadomestni član, ki v primeru zadržanosti ali odsotnosti nadomesti člana strokovne komisije.

Od prijavljenih skladb bo izbranih največ dvanajst (12) skladb: največ šest (6) polk in največ šest (6) valčkov. V kolikor od prijavljenih skladb glede na vsebinske in tehnične kriterije izbira do dvanajst (12) skladb ne bo možna, si Radiotelevizija Slovenija pridrži pravico neposredno povabiti posamezne avtorje in izvajalce k sodelovanju.

Z vsemi prijavitelji skladb, ki bodo izbrani v tekmovalni program, bo Radiotelevizija Slovenija sklenila pogodbo. Radiotelevizija Slovenija si pridrži pravico, da določi rok za podpis pogodbe – v kolikor prijavitelj pogodbe v določenem roku ne podpiše, se obravnava, da je odstopil od sklenitve pogodbe in da lahko Radiotelevizija Slovenija v skladu z razpisnim postopkom povabi k sodelovanju drugega prijavitelja skladbe. S pogodbo in njenimi prilogami se določijo medsebojne pravice in obveznosti strank. Pridržane pravice Radiotelevizije Slovenija ne posegajo v individualne pravice avtorjev in izvajalcev, s katerimi upravljajo kolektivne organizacije.

Zmagovalna skladba bo izbrana v skladu s pravili, ki so sestavni del tega javnega razpisa.

Informacije v zvezi z javnim razpisom so zainteresiranim osebam na voljo pri kontaktni osebi Radiotelevizije Slovenija na elektronskem naslovu: andrej.hofer@rtvslo.si.

Direktorica Televizije Slovenija V.d. generalnega direktorja Radiotelevizije Slovenija

Dr. Ljerka Bizilj Mag. Marko Filli

Ljubljana, 6. januar 2017